**ПРАВИЛА ЗА НОМИНАЦИЈУ У УПРАВНИ ОДБОР АКЦИЈЕ КОСТ ПРОГРАМА**

1. **УВОД**

Програм КОСТ (European Cooperation in Science and Technology) је међувладин оквир за међународну сарадњу у области науке и технологије у Европи, основан 1971. године. Програм је намијењен научницима у Европи и шире, финансира се дијелом из европских Оквирних програма за истраживање и иновације, али и из националних контрибуција држава чланица. КОСТ активности се базирају на приступу одоздо према горе (енг. bottom up), отворености и изврсности у науци, развоју талената и креативности.

На основу закључка Савјета министара Босне и Херцеговине бр. 05-07-2760-16/08 са сједнице одржане 25. 9. 2008. године и Одлуке Одбора делегата КОСТ Асоцијације, Босни и Херцеговини је 2009. године додијељен статус пуноправне чланице КОСТ.

Босна и Херцеговина спада у групу Одабраних земаља за инклузивност- Inclusiveness Target Countries (ITCs). Овој групи такођер припадају: Албанија, Бугарска, Кипар, Чешка, Естонија, Хрватска, Грчка, Мађарска, Литванија, Латвија, Малта, Молдавија, Црна Гора, Пољска, Португал, Румунија, Словенија, Словачка, Сјеверна Македонија, Србија и Тüркиyе.

КОСТ програм промовише принцип инклузивности кроз три главна елемента: географска распрострањеност, укључивање младих истраживача и баланс родне заступљености. Половина КОСТ буџета се односи на активности усклађене са принципом инклузивности, с нагласком на ангажирање истраживача из *COST Inclusiveness Target Countries*. КОСТ принцип инклузивности је усклађен са правилима Програма за истраживање и иновације Европске уније у дијелу Widening Participation and European Research Area као главног инструмента за финансирање КОСТ акција.

Програм КОСТ финансира конференције, радионице, обуке, краткорочне научне размјене и активности приказивања резултата програма из различитих области. Програм КОСТ пружа јединствену могућност за развијање идеја и нових иницијатива у науци и технологијама. Програм КОСТ не обухвата финансирање истраживања, али даје подршку за формирање истраживачких мрежа кроз КОСТ Акције.

**КОСТ акција** је интердисциплинарна истраживачка мрежа која окупља истраживаче и иноваторе из академске заједнице, малих и средњих предузећа, јавних институција и других релевантних организација или заинтересираних страна. Отворена за сва подручја науке и технологије, КОСТ Акција нуди паневропско окружење за појединце како би развили своје професионалне истраживачке мреже и унаприједили своје каријере. КОСТ акције у правилу трају четири године.

КОСТ акције се одобравају на састанку делегата Комитета високих дужносника КОСТ Асоцијације. Осим у својству главног предлагача акције, могуће је учествовати и у својству секундарног предлагача. Секундарни предлагач јест особа која учествује у припреми и изради КОСТ акције те активно доприноси пријави акције унутар позива.

**Приједлог КОСТ акције** треба укључити мрежу предлагача из најмање седам различитих КОСТ пуноправних чланица или земља које спадају у КОСТ земље сарадње, од чега минимално 50% предлагача треба долазити из Inclusiveness Target Countries. [Правила за подношење приједлога КОСТ акција](https://www.cost.eu/uploads/2021/12/COST-101-21-Submission-Evaluation-Selection-and-Approval-SESA-Level-B-.pdf) детаљно објашњавају поступак за подношења пројектне пријаве.

Свака држава чланица КОСТ програма може номиновати максимално **два представника** **у управни одбор** једне КОСТ акције. За учествовање у радним групама акције, апликације се подносе директно управном одбору акције путем веб странице акције, дио *working group and membership*. Учешће у КОСТ акцијама је могуће искључиво уз отворен индивидуални е-КОСТ налог који се може попунити на веб страници КОСТ акције, у дијелу working groups and membership.

.

Акције су представљене на страници КОСТ програма <https://www.cost.eu/browse-actions>

Правила за учешће у КОСТ акцијама су доступна у документу:

[Rules for COST actions](https://www.cost.eu/uploads/2021/07/COST-089-21-Level-B-rules-for-COST-Actions.pdf)

[На овом линку можете прегледати релевантне документе за КОСТ програм](https://www.cost.eu/funding/documents-guidelines/)

Комуникација у оквиру КОСТ програма у свим сегментима програма се одвија на енглеском језику.

1. **КРИТЕРИЈИ ЗА НОМИНАЦИЈУ У УПРАВНИ ОДБОР АКЦИЈЕ КОСТ ПРОГРАМА**

Новоодобрена КОСТ акција је акција која је објављена на wеб страници КОСТ прије почетка имплементације. Одржавање првог састанка управног одбора (у даљем тексту: МЦ) акције означава почетак акције.

Захтјев за номинацију у управни одбор акције КОСТ програма (у даљем тексту: Захтјев) се подноси према Министарству цивилних послова Босне и Херцеговине (у даљем тексту: Министарство) у прописаном обрасцу Министарства, са потписаном Изјавом и уз приложен ЦВ кандидата.

Захтјев се шаље наконобјаве Меморандума о разумијевању акције на www.cost.eu страници[[1]](#footnote-1)

Приоритет ће бити номинација предлагача акције (main/secondary proposers). Особа која подноси захтјев да учествује у КОСТ акцији мора бити запослена у институцији из Босне и Херцеговине уписаној у регистар научних организација, регистар невладиних организација, регистар пословних субјеката или у остале релевантне регистре, или запослена у тијелу државне/јавне управе или тијелу јединице локалне самоуправе.

Компетентност делегата за учествовање у раду МЦ акције доказује се описно у Захтјеву за номинацију у управни одбор акције КОСТ програма, CV са пописом радова и публикација и другим документима које кандидат сматра релевантним. Захтјев укључује сагласност овлаштене особе за представљање и заступање институције у којој је кандидат запослен или ангажован.

**У МЦ акције ће бити именовани кандидати из различитих институција.** Изузетак су захтјеви за номинацију поднесени од предлагача акције (secondary proposers). За кандидате који нису предлагачи акције, уколико три мјесеца након почетка акције остане слободно мјесто у МЦ акције, КОСТ координатор за Босну и Херцеговину може предложити кандидата из исте институције као другог члана (о номинацији ће одлучити МЦ акције у року од 4 седмице). Кандидати су дужни, на захтјев КОСТ координатора за Босну и Херцеговину, доставити и препоруку водитеља акције за номинацију у МЦ акције.

Учесник КОСТ програма из Босне и Херцеговине може истовремено бити номинован у **три КОСТ акције у току[[2]](#footnote-2)** у својству члана МЦ. У складу са КОСТ правилима, именовани представници у МЦ имају обавезу активно учествовати у свим активностима које подразумијева позиција МЦ члана[[3]](#footnote-3). У случају неактивног учешћа члана МЦ, на приједлог водитеља акције, КОСТ координатор за Босну и Херцеговину ће процијенити и донијети одлуке о могућим промјенама о чланству у МЦ.

Министарство подстиче истраживаче да заузимају лидерске позиције у акцији (нпр. лидери радних група). Ова искуства ће се позитивно вредновати приликом одабира кандидата за МЦ акције.

Такођер, предност за номинацију у МЦ акције је уколико кандидат учествује у домаћим или међународним пројектима у којима су дјелимично осигурана финансијска средства за истраживање које је релевантно за истраживање акције.

Захтјеви ће се разматрати у року од 30 дана након пријема захтјева, а најкасније до почетка акције. Након номинације за члана МЦ, кандидат ће добити и-мејлом обавјештење од КОСТ-а о извршеној номинацији. Кандидат прихвата номинацију путем линка који је достављен у обавијести (*аccеpt*). Прихватањем номинације процес се сматра комплетиран и валидан у КОСТ електронском систему.

**Захтјев за номинацију у управни одбор КОСТ акције која је у току имплементације, тј. након првог састанка МЦ** се подноси у прописаном обрасцу Министарства цивилних послова. КОСТ координатор за Босну и Херцеговину предлаже кандидате за МЦ, а о номинацији одлучује МЦ акције у року од 4 седмице. Захтјеви ће се разматрати у року од 30 дана након пријема захтјева.

Попуњен Захтјев, потписану Изјаву и CV послати на е-маил: [COST@mcp.gov.ba](mailto:COST@mcp.gov.ba) КОСТ координатор за Босну и Херцеговину може прије номинације кандидата, доставити водитељу акције CV кандидата ради консултација.

Сваки члан Управног одбора дужан је поштовати [Кодекс понашања](https://www.cost.eu/uploads/2018/08/Code_of_Conduct.pdf) у склопу КОСТ акције; активно и редовно учествовати на састанцима МЦ и осталим састанцима који су предмет акције; сарађивати и пружити подршку осталим учесницима из Босне и Херцеговине у акцији; дисеминирати резултате акције/примјере позитивне праксе у научној заједници у Босни и Херцеговини; информирати КОСТ координатора за Босну и Херцеговину о било којој промјени учествовања у акцији (нпр. промјена установе запослења, одсутност, повлачење, итд.).

Члан МЦ има обавезу на крају акције КОСТ координатору за Босну и Херцеговину доставити кратак извјештај о активностима у оквиру акције, који ће садржавати информацију о учешћу у акцији, учешће на МЦ састанцима, конференцијама, тренинзима, СТСМс (Схорт-терм Сциентифиц Миссионс) и информацију о публикацијама које су резултат учешћа у акцији.

*Министарство цивилних послова задржава право измјене ових правила у складу са препорукама и одлукама КОСТ.*

1. Mеморандум о разумијевању садржи комплетну пројектну апликацију (технички анекс) и објављује се на веб страници акције након што COST CSO одобри нове акције. [↑](#footnote-ref-1)
2. У овом смислу се неће рачунати акције које се завршавају у року од два мјесеца (након подношења захтјева за номинацију у МЦ акције, односно након почетка акције за коју се подноси захтјев). [↑](#footnote-ref-2)
3. Приручник о добрим праксама за КОСТ координаторе прописује да неактивно учешће члана МЦ-а подразумијева ако је барем један од сљедећих индикатора испуњен:

   - није именован за члана Радне групе прије краја прве године активности;

   - најмање 2 неоправдана узастопна изостанка са састанка МЦ без замјене;

   - најмање 3 узастопна одсуства са састанка МЦ са замјеном у периоду од 2 године;

   - најмање 3 неоправдана узастопна изостанка на састанцима Радне групе. [↑](#footnote-ref-3)